**แผนจิตอาสาในการป้องกันและบรรเทาสาธารณภัย**

-ร่าง-

**จังหวัดลพบุรี**

1. **ความเป็นมา**

สมเด็จพระเจ้าอยู่หัวทรงพระกรุณาโปรดเกล้าฯ จัดตั้งโครงการจิตอาสาพระราชทานขึ้น เพื่อเป็นการรวมความสามัคคีของคนไทยทุกคนในการทำกิจกรรมสาธารณประโยชน์ เพื่อพัฒนาพื้นที่ในชุมชนต่างๆ ให้มีความเจริญ เกิดประโยชน์ต่อชุมชนอย่างถาวร โดยมีศูนย์อำนวยการใหญ่โครงการจิตอาสาพระราชทานตามแนวทางพระราชดำริ (ศอญ.) เป็นผู้ควบคุม กำกับ ดูแล และให้ผู้ว่าราชการจังหวัดในแต่ละจังหวัดเป็นผู้ให้การสนับสนุน และรวมการปฏิบัติของทุกภาคส่วนในกิจกรรมจิตอาสาพระราชทานให้เป็นไปด้วยความเรียบร้อยตามพระราโชบายและวัตถุประสงค์ของกิจกรรม

ประเภทของกิจกรรมจิตอาสาพระราชทานแบ่งเป็น 3 ประเภท คือ จิตอาสาพัฒนา จิตอาสาภัยพิบัติ และจิตอาสาเฉพาะกิจ ซึ่ง ณ ที่นี้ จิตอาสาภัยพิบัติมีวัตถุประสงค์เพื่อเฝ้าตรวจ และเตรียมการรองรับภัยพิบัติทั้งที่เกิดจากธรรมชาติ และที่เกิดจากสาเหตุอื่นๆ ซึ่งส่งผลกระทบต่อประชาชนในพื้นที่โดยรวมและการเข้าช่วยเหลือบรรเทาความเดือดร้อนของประชาชนจากภัยพิบัติ

ภารกิจจิตอาสา ตามหนังสือกระทรวงมหาดไทย ด่วนที่สุด ที่ มท 0211.9/ว 6633 ลงวันที่ 22 พฤศจิกายน 2560 แจ้งการดำเนินโครงการจิตอาสา “เราทำความดี ด้วยหัวใจ” โดยผู้ว่าราชการจังหวัดแจ้งนายอำเภอทุกอำเภอในฐานะเป็นหัวหน้าจิตอาสาฯ ระดับอำเภอ ดำเนินการใน 2 ภารกิจหลัก คือ ภารกิจในการรับเสด็จสมเด็จพระเจ้าอยู่หัวและพระบรมวงศานุวงศ์ทุกพระองค์ และภารกิจด้านการพัฒนาตามความเหมาะสมของพื้นที่ โดยหน่วยงานราชการเป็นแกนนำในการจัดกิจกรรมให้จิตอาสาได้ปฏิบัติงานในการพัฒนาอย่างต่อเนื่อง กิจกรรมที่จัดขึ้นต้องเป็นกิจกรรมที่เกิดประโยชน์ต่อส่วนรวม และสอดคล้องกับความต้องการของประชาชนในพื้นที่ ซึ่งรวมถึงการช่วยเหลือผู้ประสบภัย

กิจกรรมจิตอาสาภัยพิบัติ ตามหนังสือกระทรวงมหาดไทย ด่วนที่สุด ที่ มท 0609/ว 3208 ลงวันที่ 15 มิถุนายน 2561 แจ้งซักซ้อมการดำเนินการเกี่ยวกับโครงการจิตอาสาฯ ในการปฏิบัติงานป้องกันแก้ปัญหา อุทกภัย วาตภัย น้ำป่าไหลหลาก น้ำท่วมฉับพลัน และดินถล่ม ทั้งก่อนเกิดสาธารณภัย ระหว่างเกิดสาธารณภัย และหลังเกิดสาธารณภัยในพื้นที่รับผิดชอบ

ดังนั้น เพื่อลดความเสียหายจากอุทกภัย วาตภัย น้ำป่าไหลหลาก น้ำท่วมฉับพลัน และดินถล่ม ให้น้อยที่สุด และสามารถช่วยเหลือผู้ประสบภัยได้อย่างรวดเร็ว จังหวัดลพบุรี จึงจัดทำแผนจิตอาสาในการป้องกันและบรรเทาสาธารณภัยจังหวัดลพบุรี เพื่อเป็นกรอบแนวทางในการปฏิบัติงานร่วมกันระหว่างหน่วยงานที่เกี่ยวข้องให้มีประสิทธิภาพ

1. **องค์กรปฏิบัติ**

**กองอำนวยการป้องกันและบรรเทาสาธารณภัยจังหวัดลพบุรี** เป็นองค์กรปฏิบัติหลักที่รับผิดชอบ การป้องกันและบรรเทาสาธารณภัยในเขตพื้นที่จังหวัด รับผิดชอบการอำนวยการ ควบคุม กำกับ ดูแล สั่งการ และดำเนินการต่างๆ ในการป้องกันและและบรรเทาสาธารณภัยทุกขั้นตอน ตามศักยภาพของหน่วยงานในเขตจังหวัด และขอความช่วยเหลือจากหน่วยงานข้างเคียง เมื่อประเมินว่าไม่สามารถควบคุมสถานการณ์ได้ องค์กรระดับรอง ประกอบด้วย

2.1 กองอำนวยการป้องกันและบรรเทาสาธารณภัยอำเภอ มีนายอำเภอ เป็นผู้อำนวยการอำเภอ รับผิดชอบและปฏิบัติหน้าที่ในการป้องกันและบรรเทาสาธารณภัยในเขตอำเภอของตนและมีหน้าที่ช่วยเหลือผู้อำนวยการจังหวัดตามที่ได้รับมอบหมาย

2.2 กองอำนวยการป้องกันและบรรเทาสาธารณภัยเทศบาล มีนายกเทศมนตรีเป็นผู้อำนวยการท้องถิ่น มีหน้าที่ป้องกันและบรรเทาสาธารณภัยในเขตเทศบาลของตน และมีหน้าที่ช่วยเหลือผู้อำนวยการจังหวัดและผู้อำนวยการอำเภอตามที่ได้รับมอบหมาย

2.3 กองอำนวยการป้องกันและบรรเทาสาธารณภัยองค์การบริหารส่วนตำบล มีนายกองค์การบริหารส่วนตำบลเป็นผู้อำนวยการท้องถิ่น มีหน้าที่ป้องกันและบรรเทาสาธารณภัยในเขตองค์การบริหารส่วนตำบลของตน และมีหน้าที่ช่วยเหลือผู้อำนวยการจังหวัดและผู้อำนวยการอำเภอตามที่ได้รับมอบหมาย

**3. การลดความเสี่ยงจากสาธารณภัย (ก่อนเกิดเหตุ)**

**3.1 จิตอาสากับการป้องกันและลดผลกระทบในพื้นที่เสี่ยงภัย**

เป็นการปรับระบบการบริหารจัดการสาธารณภัยให้มีขีดความสามารถในการเตรียมการเผชิญ สาธารณภัยต่างๆ ไว้ล่วงหน้าก่อนเกิดภัยเป็นการลดความรุนแรงและลดความสูญเสียจากสาธารณภัยที่มีต่อประชาชนในพื้นที่ให้มีความเสี่ยงให้มีน้อยที่สุด ดังนั้น จึงจำเป็นต้องสร้างเครือข่ายจิตอาสาในการจัดการภัยพิบัติและการแจ้งเตือนภัย ได้แก่

* อาสาสมัครป้องกันภัยฝ่ายพลเรือน (อปพร.)
* เจ้าหน้าที่มูลนิธิกู้ชีพ กู้ภัย
* เครือข่ายด้านการป้องกันและบรรเทาภัย เช่น เพจเรารักลพบุรี ลพบุรีบ้านเรา วิทยุสมัครเล่นลพบุรี วิทยุชุมชน บริษัทกลางคุ้มครองผู้ประสบภัยจากรถ เป็นต้น
* หน่วยทหารที่ดูแลรับผิดชอบในพื้นที่

การปฏิบัติในการลดผลกระทบในพื้นที่เสี่ยงภัยภาวะน้ำท่วม ได้แก่ บริเวณที่ราบลุ่มซึ่งเป็นที่ราบต่ำ บ้านเรือนประชาชนที่อยู่ติดลำคลอง หรือแม่น้ำ

1) เสริมสร้างความแข็งแรงของตลิ่ง ปลูกต้นไม้ หญ้าแฝก

2) ทำการลอกคูคลอง สระกักเก็บน้ำ ท่อระบายนํ้า กำจัดวัชพืช ผักตบชวาที่ขวางทางเพื่อรักษาและเพิ่มศักยภาพในการระบายนํ้าของพื้นที่แบบปกติและแบบฉุกเฉิน

3) เตรียมสถานที่สำหรับอพยพประชาชนที่อยู่ริมน้ำ ลำคลองไปอยู่ในที่สูง

4) สำรวจประชาชนให้พื้นที่เสี่ยงโดยแยกกลุ่มเปราะบางออกอย่างชัดเจน เช่น ผู้ป่วยติดเตียง ผู้ป่วยเรื้อรัง ผู้ป่วย คนพิการ เด็ก และคนชรา รวมการสำรวจประชากรแฝงที่มาอยู่พื้นที่โดยไม่ได้แยกทะเบียนบ้านเข้ามาอยู่ในพื้นที่ ทั้งนี้ เพื่อจัดทำแผนในการอพยพกลุ่มเปราะบางออกจากพื้นที่อย่างรวดเร็ว และให้ได้ผลกระทบน้อยที่สุด

5) อาคารบ้านเรือนที่อยู่ที่สูงแต่อาจถูกน้ำท่วมได้ เมื่อถึงฤดูฝนทำให้การยกสิ่งของไว้ในที่สูง โดยพิจารณาจากระดับความสูงให้กว่าระดับน้ำที่ท่วมประมาณ 50 ซ.ม.

6) สำรวจยานพาหนะและล้อเลื่อนของพี่น้องประชาชนในพื้นที่ เพื่อจัดทำแผนในการเคลื่อนย้ายไปอยู่ในที่สูงก่อนที่จะน้ำท่วม เพื่อป้องกันความเสียหายที่อาจเกิดขึ้นได้

7) สำรวจสัตว์เลี้ยง ปศุสัตว์ ทั้งจำนวน ประเภท ให้ชัดเจน เพื่อจัดทำแผนในการอพยพไปอยู่ในที่สูงโดยเร็วก่อนที่เกิดสภาวะน้ำท่วม เนื่องในปัจจุบันยังไม่มีอุปกรณ์ในการขนย้ายปศุสัตว์ในพื้นที่แต่อย่างใด

8) ประสานองค์กรปกครองส่วนท้องถิ่นจัดเตรียมกระสอบทรายและทราย เพื่อเสริมคันเพื่อป้องกัน

น้ำท่วมในพื้นเศรษฐกิจ

**3.2 จิตอาสากับการเตรียมความพร้อม**

1) เข้าร่วมเป็นคณะกรรมการป้องกันและบรรเทาสาธารณภัยของชุมชน/หมู่บ้าน ภายใต้การจัด การความเสี่ยงจากภัยพิบัติโดยอาศัยชุมชนเป็นฐาน (Community Based Disaster Risk Management-CBDRM) เน้นอาศัยชุมชนเป็นศูนย์กลางในการดำเนินการป้องกัน แก้ไข ฟื้นฟูความเสียหายจากสาธารณภัยโดยชุมชนมีส่วนร่วมในการวางแผน ตัดสินใจ กำหนดแนวทางแก้ปัญหาและการจัดการสาธารณภัย มีจุดมุ่ง หมายสำคัญเพื่อลดความเสี่ยงภัยของชุมชนและเพิ่มขีดความสามารถให้คนในชุมชนมีศักยภาพในการระงับบรรเทาภัยได้ด้วยตนเองในระดับหนึ่ง ก่อนที่หน่วยงานภายนอกจะเข้าไปให้การช่วยเหลือ

2) เข้าร่วมการฝึกการป้องกันและบรรเทาสาธารณภัยตามความเหมาะสมและความจำเป็น โดย

กองอำนวยการป้องกันและบรรเทาสาธารณภัยจังหวัด กองอำนวยการป้องกันและบรรเทาสาธารณภัยอำเภอ และกองอำนวยการป้องกันและบรรเทาสาธารณภัยท้องถิ่น จะจัดให้มีการฝึกการป้องกันและบรรเทาสาธารณภัยเป็นประจำทุกปี เพื่อปรับปรุงระบบการจัดการในภาวะฉุกเฉิน ขั้นตอน และแนวทางปฏิบัติในการประสานงาน การสื่อสาร ทรัพยากร ทักษะ ประสบการณ์ความต้องการ การฝึกอบรม และทรัพยากรเพิ่มเติม

3) เข้าร่วมการฝึกซ้อมแผนอพยพจากสาธารณภัย จัดเตรียมยานพาหนะ/เครื่องมือ/อุปกรณ์ โดยองค์กรเอกชน มูลนิธิ และประชาชนในท้องที่ มีหน้าที่ให้การสนับสนุนในการปฏิบัติงานตามแผนรวมทั้งให้การสนับสนุนการปฏิบัติเมื่อได้รับการร้องขอ ตามที่ผู้อำนวยการจะสั่งการในกรณีที่เกิดสาธารณภัย

**3.3 จิตอาสากับการแจ้งเตือนภัย**

จังหวัดลพบุรีได้มีการมาตรการในการแจ้งเตือนภัยหรือเฝ้าระวังตั้งแต่ต้นทางจนถึงปลายทาง เป็นการวางมาตรการร่วมกันระหว่างหน่วยงานระดับจังหวัด อำเภอ องค์กรปกครองส่วนท้องถิ่น ผู้นำท้องที่ ผู้น้ำท้องถิ่น จิตอาสา อาสาสมัครในพื้นที่ มูลนิธิ สมาคม โดยให้การติดตามสภาวะอากาศ ปริมาณน้ำฝน ช่องทางการแจ้งเตือนสถานการณ์น้ำผ่านระบบ Line Application โดยมีหน่วยงานที่เกี่ยวข้องจะจัดทำข้อมูลลงในไลน์ ประกอบด้วย สถานีอุตุนิยมวิทยา โครงการชลประทานลพบุรี สำนักชลประทานที่ 10 สถานีอุทกวิทยา จังหวัดนครสวรรค์ เขื่อนป่าสักชลสิทธิ์ หน่วยทหารในพื้นที่ รวมถึงผู้นำท้องที่ ผู้นำท้องถิ่น มูลนิธิ สมาคมในพื้นที่ จิตอาสาร่วมปฏิบัติภารกิจทุกขั้นตอน โดยใช้หลักการพิจารณาดูจาก 2 แหล่ง คือ น้ำฟ้า (น้ำฝน) โดยให้พื้นที่มีการรายงานปริมาณน้ำฝนว่าพื้นที่ใดมีฝนตกวัดได้ปริมาณเท่าไหร่ อุตุนิยมวิทยา ก็แจ้งข้อมูลปริมาณน้ำฝน พยากรณ์ และคาดการณ์ล่วงหน้า โครงการชลประทานลพบุรี จะแจ้งข้อมูลปริมาณในอ่างเก็บน้ำขนาดใหญ่ และขนาดกลาง สถานีอุทกวิทยา จังหวัดนครสวรรค์ จะแจ้งปริมาณฝนสะสม 12 ช.ม. ที่จะส่งผลให้เกิดอุทกภัยในพื้นที่ต่างๆ เพื่อให้การแจ้งเตือนเป็นไปด้วยความรวดเร็วจังหวัดลพบุรี ได้กำหนดกลุ่มในการแจ้งเตือนออกเป็น 3 กลุ่ม โดยพิจารณาจากพื้นที่ต้นทางที่เกิดอุทกภัยและพื้นที่ปลายทางที่ได้รับผลกระทบ ดังนี้

**กลุ่มที่ 1** ประกอบด้วย อำเภอสระโบสถ์ เป็นอำเภอหลัก โดยมี อำเภอโคกสำโรง อำเภอ ท่าหลวง อำเภอหนองม่วง อำเภอโคกเจริญ และอำเภอบ้านหมี่ โดยอำเภอสระโบสถ์จะติดตามปริมาณน้ำฝนที่ตำบลนิยมชัย หากมีปริมาณน้ำฝนเกินกว่า 100 มิลลิเมตร ก็จะมีการแจ้งเตือนพื้นที่จะได้รับผลกระทบด้านล่าง ให้มีการแจ้งเตือนพี่น้องประชาชนในพื้นที่ปลายทางได้รับทราบถึงปริมาณน้ำจำนวนจะไหลหลากลงพื้นที่ด้านล่าง และให้เตรียมการเตรียมการในไม่ว่าจะเป็นการอพยพ การพร่องน้ำของพื้นที่ลุ่มต่ำอำเภอบ้านหมี่ เป็นต้น และในส่วนของจังหวัดลพบุรี ก็ประสานข้อมูลปริมาณน้ำฝนสะสม 12 ช.ม. จากสถานีอุทกภัยวิทยา จังหวัดนครสวรรค์ ถ้ามีปริมาณน้ำฝนสะสมเกินกว่า 80 มิลลิเมตร จะได้แจ้งเตือนพี่น้องประชาชนให้รับทราบและยกทรัพย์สินไว้ในที่สูงไม่ให้น้ำท่วมถึงได้

**กลุ่มที่ 2** ประกอบด้วย อำเภอลำสนธิ เป็นอำเภอหลัก และมีอำเภอชัยบาดาล ซึ่งเป็นพื้นที่สุดท้ายจะได้รับผลกระทบ โดยอำเภอลำสนธิ จะต้องติดตามปริมาณน้ำฝนตกอย่างใกล้ชิด หากมีฝนตกหนักอำเภอสนธิ จะต้องติดตามปริมาณในอ่างเก็บน้ำกุดตาเพชรว่า ปริมาณน้ำในอ่างเก็บน้ำมีปริมาณอยู่ในสภาวะวิกฤติที่จะต้องแจ้งเตือนหมู่บ้านในด้านล่างที่อาศัยอยู่ติดกับลำสนธิ หรือไม่อย่างไร นอกจากนี้อำเภอลำสนธิจะต้องติดตามมวลน้ำที่ไหลจากช่องเทือกเขาพังเหยจากอำเภอเทพารักษ์ จังหวัดนครราชสีมา ว่าจะมีผลกระทบต่อพี่น้องประชาชนในพื้นที่หรือไม่ อย่างไร นอกจากปศุสัตว์อำเภอลำสนธิจะต้องติดตามสถานการณ์ทั้งปริมาณน้ำฝนและปริมาณน้ำในลำสนธิอย่างใกล้ชิด หากมีความจำเป็นต้องขนย้ายปศุสัตว์ในพื้นที่จะต้องดำเนินการอย่างรวดเร็วก่อนที่น้ำจะเอ่อเข้าท่วม เนื่องจากในปี 2560 ที่เกิดอุทกภัยใหญ่ในพื้นที่อำเภอลำสนธิ และอำเภอชัยบาดาล ปัญหาอุปสรรคที่สำคัญคือการขนย้ายปศุสัตว์ออกจากไปยังพื้นที่สูง ต้องใช้เรือของ ปภ.อย่างเดียวในการขนทำการขนย้ายล่าช้า ประกอบกับไม่มีอุปกรณ์สำหรับใช้ในการขนย้ายทำให้ปศุสัตว์บางตัวตกเรือบ้าง

**กลุ่มที่ 3** อำเภอเมืองลพบุรี พื้นที่ผลกระทบตำบลโคกตูม ตำบลนิคมสร้างตนเอง ตำบล ท่าศาลา ตำบลป่าตาล ตำบลกกโก ตำบลเขาสามยอด ตำบลเขาพระงาม ตำบลท่าแค ตำบลถนนใหญ่ และพื้นที่กองบิน 2 กำหนดให้มีการพร่องน้ำในอ่างเก็บน้ำซับเหล็ก และห้วยเก็บห้วยส้ม ให้มีปริมาณน้ำคงเหลือไม่เกิน 60 % ของปริมาณกักเก็บ และให้มีการติดตามปริมาณน้ำฝนที่ตกบริเวณตำบลนิคมสร้างตนเอง ตำบลโคกตูม หากพบว่า ปริมาณน้ำฝนเกินกว่า 100 มิลลิเมตร และรวมทั้งปริมาณน้ำในอ่างซับเหล็กใกล้จุดสูงสุดในการกักเก็บแล้ว จะได้แจ้งเตือนพี่น้องประชาชนพื้นตำบลโคกตูม ตำบลนิคมสร้างตนเอง ตำบลท่าศาลา ตำบลกกโก และตำบลป่าตาล ทำการยกทรัพย์สินไว้ที่สูง และเคลื่อนย้ายยานพาหนะออกจากบ้านเรือนไปไว้ในที่สูง

จิตอาสาร่วมเตรียมรับสถานการณ์ ดังนี้

1. ประชาสัมพันธ์แจ้งข่าวสารไม่ว่าจะเป็นปริมาณน้ำฝน ปริมาณน้ำในอ่างเก็บน้ำขนาดใหญ่ ขนาดกลางในพื้นที่ ปริมาณฝนสะสม 12 ช.ม.ในพื้นที่เสี่ยง รวมถึงพยากรณ์ หรือการคาดการณ์ของกรมอุตุนิยมวิทยา
2. การลำเลียงขนส่งอพยพผู้คนในเขตอันตรายไปยังที่ปลอดภัยโดยเร็ว โดยเฉพาะกลุ่มเปราะบาง เช่น ผู้ป่วยติดเตียง ผู้ป่วย คนชรา คนพิการ และเด็ก

**ระดับการแจ้งเตือนภัย**

๑) สีแดง หมายถึง สถานการณ์อยู่ในภาวะอันตรายสูงสุด ให้อาศัยอยู่แต่ในสถานที่ปลอดภัยและปฏิบัติตามข้อสั่งการ

๒) สีส้ม หมายถึง สถานการณ์อยู่ในภาวะเสี่ยงอันตรายสูง เจ้าหน้าที่กำลังดำเนินการควบคุมสถานการณ์ให้อพยพไปยังสถานที่ปลอดภัย และปฏิบัติตามแนวทางที่กำหนด

๓) สีเหลือง หมายถึง สถานการณ์อยู่ในภาวะเสี่ยงอันตราย มีแนวโน้มที่สถานการณ์จะรุนแรงมากขึ้น ให้จัดเตรียมความพร้อมรับสถานการณ์ และปฏิบัติตามคำแนะนำ

๔) สีน้ำเงิน หมายถึง สถานการณ์อยู่ในภาวะเฝ้าระวัง ให้ติดตามข้อมูลข่าวสารอย่างใกล้ชิดทุกๆ ๒๔ ชั่วโมง

๕) สีเขียว หมายถึง สถานการณ์อยู่ในภาวะปกติ ให้ติดตามข้อมูลข่าวสารเป็นประจำ

**การปฏิบัติในการแจ้งเตือนของจิตอาสา**

|  |  |  |
| --- | --- | --- |
| **กระบวนการแจ้งเตือนภัย** | **ขั้นตอน** | **หมายเหตุ** |
| 1. เฝ้าระวัง ติดตามสถานการณ์ | * ติดตามข้อมูลความเคลื่อนไหวของเหตุการณ์ที่อาจส่งผลให้เกิดสาธารณภัย * เฝ้าระวังการนำเสนอข้อมูลข่าวสารแก่ประชาชน * ติดตามสถานการณ์ปฏิบัติงานตลอด 24 ชั่วโมง * จัดวางระบบสื่อสารให้พร้อมใช้ | ติดตามข้อมูลข่าวสารจากหน่วย งานราชการเป็นหลัก |
| 1. แจ้งเตือนล่วงหน้า | * แจ้งข้อมูลข่าวสาร สิ่งบ่งชี้ว่ามีแนวโน้มจะเกิดสาธารณภัยขึ้นในพื้นที่ที่มีความเสี่ยงไปยังหน่วยงานหลัก | หน่วยงานหลัก  ได้แก่ สำนักงานป้องกันและบรรเทาสาธารณภัยจังหวัด/ สำนักงานเจ้าท่าภูมิภาคสาขาลพบุรี/สำนักงานสาธารณสุขจังหวัด/แขวงทางหลวง/แขวงทางหลวงชนบท/อุตุนิยมวิทยา/อำเภอทุกแห่ง/อปท.ทุกแห่ง/วิทยุชุมชุน วิทยุสมัครเล่น |

**4. การจัดการในภาวะฉุกเฉิน (ขณะเกิดเหตุ)**

การจัดการในภาวะฉุกเฉิน เป็นการปฏิบัติการเพื่อลดความรุนแรงของสาธารณภัย รวมทั้งการรักษาขวัญ สร้างความมั่นใจ และปฏิบัติหน้าที่อย่างเป็นระเบียบของเจ้าหน้าที่และประชาชน *โดยให้ยึดถือว่าการ*

*รักษาชีวิตและทรัพย์สินของประชาชนเป็นเรื่องเร่งด่วนลำดับแรก* ที่จะต้องเร่งเข้าระงับและให้ความช่วยเหลือ

**4.1 การจัดตั้งองค์กรปฏิบัติในภาวะฉุกเฉิน**


เมื่อเกิดหรือคาดว่าจะเกิดสาธารณภัยขึ้น ให้กองอำนวยการป้องกันและบรรเทาสาธารณภัยจังหวัดลพบุรี **จัดตั้งศูนย์บัญชาการเหตุการณ์จังหวัดลพบุรี** เพื่อเป็นศูนย์กลางในการระดมสรรพกำลังและทรัพยากรในการจัดการสาธารณภัยจากส่วนราชการและหน่วยงานที่เกี่ยวข้อง เพื่อสนับสนุนให้แก่กองอำนวยการป้องกันและบรรเทาสาธารณภัยในระดับพื้นที่ รวมทั้งอำนวยการและประสานการเผชิญเหตุระหว่างหน่วยงานต่างๆ ทั้งฝ่ายพลเรือนและฝ่ายทหาร ตลอดจน องค์กรปกครองส่วนท้องถิ่น และองค์การสาธารณกุศลในพื้นที่ที่รับผิดชอบได้อย่างมีเอกภาพและประสิทธิภาพ

****

****


ศูนย์บัญชาการเหตุการณ์ส่วนหน้าจังหวัดลพบุรี

(กรณียกระดับการจัดการสาธารณภัยเป็นระดับ 3-4)


****

ศูนย์บัญชาการเหตุการณ์จังหวัดลพบุรี

(การจัดการสาธารณภัย ระดับ 2)




****

****

****

****

****

****

**4.2 จิตอาสากับการจัดการในภาวะฉุกเฉิน**

1) การปฏิบัติด้านการอพยพ นอกจากช่วยเหลืออพยพประชาชนภายในหมู่บ้าน/ชุมชนและขนย้ายพัสดุสิ่งของประชาชนที่กำลังประสบภัยไปอยู่ในที่สูงหรือที่ปลอดภัยแล้ว จิตอาสา จะร่วมปฏิบัติหน้าที่ต่างๆ ดังนี้

* ร่วมจัดสถานที่ปลอดภัยและที่พักพิงชั่วคราวแก่ผู้อพยพและเจ้าหน้าที่ โดยจัดระเบียบพื้นที่พักพิงให้เหมาะสมเป็นสัดส่วนและมีระบบสุขาภิบาล หน่วยงานรับผิดชอบหลักสำนักงานพัฒนาสังคมและความมั่นคงของมนุษย์จังหวัด
* ร่วมจัดระเบียบการจราจรชั่วคราวในพื้นที่ที่เกิดสาธารณภัยและพื้นที่ใกล้เคียง รวมทั้ง จัดระเบียบการจราจรในพื้นที่พักพิงชั่วคราวเพื่อรองรับการอพยพ เพื่อเป็นการรักษาความปลอดภัย ในชีวิตและทรัพย์สินของประชาชนและส่วนราชการ สามารถระงับการแตกตื่นเสียขวัญของประชาชนไปสู่สถานที่ปลอดภัยได้อย่างมีประสิทธิภาพ หน่วยงานรับผิดชอบหลักกองบังคับการตำรวจภูธรจังหวัด หน่วยสนับสนุน ที่ทำการปกครองจังหวัด
* ร่วมช่วยเหลือผู้อพยพในการขนย้ายทรัพย์สินของใช้ในพื้นที่ที่เกิดสาธารณภัยและพื้นที่ใกล้เคียงตามที่ได้รับการร้องขอ หน่วยงานรับผิดชอบหลัก ขนส่งจังหวัดลพบุรี แขวงทางหลวง แขวงทางหลวงชนบท สถานีขนส่งผู้โดยสาร รถไฟ และองค์การบริหารส่วนจังหวัดร่วมกันดำเนินการ หากไม่เพียงพอประสานหน่วยงานทหารในพื้นที่
* ร่วมประสานงานกับเจ้าหน้าที่ตำรวจในพื้นที่เพื่อจัดกำลังดูแลบ้านเรือนและทรัพย์สินของ ผู้อพยพเป็นระยะๆ แต่หากสถานการณ์ล่อแหลมเสี่ยงต่อการสูญเสียชีวิต **ห้าม**เจ้าหน้าที่/อาสาสมัครออก**ปฏิบัติหน้าที่ในพื้นที่เสี่ยงโดยเด็ดขาด**จนกว่าสถานการณ์จะบรรเทาความรุนแรงลง และสามารถเข้าไปตรวจในพื้นที่ได้โดยไม่มีความเสี่ยง พร้อมทั้งให้มีการประชาสัมพันธ์ให้ผู้อพยพทราบสถานการณ์อย่างต่อเนื่อง
* ร่วมจัดหาพื้นที่รองรับสำหรับการอพยพสัตว์เลี้ยง หน่วยงานหลักสำนักงานปศุสัตว์จังหวัดร่วมกับองค์กรปกครองส่วนท้องถิ่นในพื้นที่

2) การปฏิบัติด้านการบรรเทาทุกข์

* จิตอาสาที่เป็นผู้นำชุมชนสำรวจความเสียหายและความต้องการเบื้องต้น แล้วรายงานให้ ศูนย์บัญชาการเหตุการณ์ระดับพื้นที่ทราบและรวบรวมความเสียหายและความต้องการเบื้องต้น
* ร่วมประเมินความต้องการความช่วยเหลือเพิ่มเติมจากหน่วยงานภายนอก เช่น ความช่วยเหลือด้านอาหาร น้ำดื่ม การรักษาพยาบาล สุขอนามัยและการกำจัดสิ่งปฏิกูล ความช่วยเหลือด้านสุขภาวะ ที่พักพิง อุปกรณ์ยังชีพ เป็นต้น ประเมินนี้เป็นกระบวนการที่สำคัญในการปฏิบัติงานด้านมนุษยธรรม และการช่วยเหลือผู้ประสบภัยให้อยู่รอดปลอดภัย

3) การปฏิบัติประจำศูนย์พักพิงผู้อพยพชั่วคราว

* ร่วมดูแลด้านความปลอดภัย การรักษาความสงบเรียบร้อย และการจราจรในบริเวณพื้นที่

ที่ประสบภัยและพื้นที่ศูนย์พักพิง

* จัดการด้านสวัสดิการ อาหาร สุขาภิบาล และความเป็นอยู่ให้มีความสะดวก
* ร่วมปฐมพยาบาล และการควบคุมป้องกันโรค
* ร่วมกิจกรรมฟื้นฟูสุภาพจิตร่วมกันเพื่อทำให้มีสุขภาพจิตดี

**จิตอาสาด้านการปฏิบัติการร่วมประจำศูนย์พักพิงผู้อพยพชั่วคราวจังหวัดลพบุรี**

|  |  |  |
| --- | --- | --- |
| **ส่วนต่างๆ** | **กิจกรรม** | **หน่วยรับผิดชอบหลัก** |
| **ฝ่ายปฏิบัติการ**  ๑. ด้านประสานผู้ประสบภัย | ร่วมประสานกับผู้ประสบภัยให้ทราบถึงความต้องการการช่วยเหลือ | สำนักงานพัฒนาสังคมและความมั่นคงของมนุษย์จังหวัดลพบุรี |
| ๒. ด้านแพทย์ฉุกเฉิน | ช่วยเหลือด้านการแพทย์ในภาวะวิกฤต | สำนักงานสาธารณสุขจังหวัดลพบุรี |
| ๓. ด้านบรรเทาทุกข์ | ร่วมดูแลเบื้องต้นด้านปัจจัยสี่ | เหล่ากาชาดจังหวัดลพบุรี |
| **ฝ่ายอำนวยการร่วม**  ๑. ด้านอำนวยการและสื่อสาร | -ช่วยลงทะเบียนผู้อพยพ ทั้งอพยพเข้าและอพยพกลับออกไป  - ช่วยประสานงานภายในและภายนอกของศูนย์พักพิงชั่วคราว  - ช่วยระบบการสื่อสารของศูนย์พักพิงชั่วคราว | สำนักงานพัฒนาสังคมและความมั่นคงของมนุษย์จังหวัดลพบุรี ร่วมกับ อปท.ในพื้นที่ |
| ๒.ด้านประกอบเลี้ยง | - ช่วยกำหนดตารางเวลาการแจกจ่ายอาหารประจำวัน  - ช่วยกำหนดจุดรับอาหารในแต่ละวัน  - ช่วยจัดหาวัตถุดิบในการประกอบอาหาร  - ช่วยจัดหาภาชนะและอุปกรณ์ในการประกอบการ | - สำนักงานจังหวัดลพบุรี  - หน่วยงานสังกัดกระทรวงเกษตรและสหกรณ์  - หน่วยงานสังกัดกระทรวงพาณิชย์  - หน่วยทหารที่ได้รับมอบหมาย |
| ๓.ด้านสงเคราะห์อาชีพ | - ร่วมส่งเสริมอาชีพที่เหมาะสมกับสภาพสังคม ความถนัดของผู้อพยพ | - หน่วยงานสังกัดกระทรวงแรงงาน |

|  |  |  |
| --- | --- | --- |
| **ส่วนต่างๆ** | **หน่วยงานปฏิบัติการ** | **ผู้รับผิดชอบ** |
| ๔. ด้านรักษาพยาบาล สุขอนามัย และสันทนาการ | - ร่วมจัดสถานพยาบาลในศูนย์พักพิง ผู้อพยพ  -ร่วมจัดกิจกรรมส่งเสริมสุขภาพ เช่น แอโรบิค เล่นเกม ฟังบรรยายธรรม | สำนักงานสาธารณสุขจังหวัดลพบุรี |
| ๕. ด้านพัสดุ ครุภัณฑ์ และสถานที่ | -ร่วมจัดโครงสร้างการจัดการพื้นที่ของศูนย์พักพิงผู้อพยพชั่วคราวให้เป็นระเบียบ  - ร่วมจัดหาเครื่องมือ อุปกรณ์ เครื่องใช้ที่จำเป็นต่อศูนย์พักพิงผู้อพยพชั่วคราว  - ร่วมทำความสะอาดสถานที่ กำจัดสิ่งสกปรก การดูแลสุขา  - ร่วมจัดหาพื้นที่สำหรับซักล้าง และทำความสะอาดส่วนบุคคล | - สำนักงานพัฒนาสังคมและความมั่นคงของมนุษย์จังหวัดลพบุรี |
| ๖. ด้านความปลอดภัยและขนส่ง | * ร่วมจัดระเบียบการจราจรและเส้นทางคมนาคม สำหรับการเข้า- ออกพื้นที่อพยพ | กองบังคับการตำรวจภูธรจังหวัดลพบุรี ร่วม มทบ.13 |

**5. การฟื้นฟู (หลังเกิดภัย)**

การฟื้นฟู เป็นการดำเนินการภายหลังจากที่ภาวะฉุกเฉินจากสาธารณภัยบรรเทาลง หรือได้ผ่านพ้นไปแล้ว นอกจากการช่วยเหลือในอพยพขนส่งผู้อพยพกลับภูมิลำเนาเดิมแล้ว จิตอาสาจะร่วมปฏิบัติภารกิจเพื่อปรับสภาพระบบสาธารณูปโภค การดำรงชีวิต และสภาวะวิถีความเป็นอยู่ของชุมชนที่ประสบภัย ให้กลับสู่สภาวะปกติ โดยให้ความสำคัญกับการพัฒนาให้ดีกว่าเดิมและปลอดภัยกว่าเดิม (Build Back Better and Safer)

**5.1 จิตอาสากับการจัดการด้านการฟื้นฟู**

1) ร่วมทำความสะอาดบ้านเรือน ชุมชน และสิ่งสาธารณประโยชน์ ในพื้นที่ประสบภัยและขนย้ายขยะมูลฝอย

2) ปรับสภาพภูมิทัศน์ และแก้ไขปัญหาสิ่งแวดล้อมและมลภาวะเป็นพิษ

3) ร่วมรื้อถอนซากปรักหักพัง และซ่อมแซมสิ่งสาธารณูปโภค โครงสร้างพื้นฐาน และอาคารบ้านเรือนของผู้ประสบภัย เพื่อให้สามารถประกอบอาชีพต่อไป

4) ซ่อมแซมสถานที่ราชการ โรงเรียน สถานศึกษา วัด โบราณสถาน สถานที่ราชการ และสถานที่ท่องเที่ยวและสาธารณูปโภคต่างๆ ให้ใช้งานได้ดังเดิม

5) จัดการขยะมูลฝอย

6) จัดที่พักอาศัยชั่วคราวสำหรับให้ผู้ไร้ที่อยู่อาศัย

7) การสงเคราะห์ผู้ประสบภัย ได้แก่ ร่วมแจกเสื้อผ้า เครื่องนุ่งห่ม อาหาร ยารักษาโรค

**5.2 จิตอาสากับการฟื้นฟูที่ดีกว่าเดิมและปลอดภัยกว่าเดิม**

ร่วมปกป้องทรัพยากรธรรมชาติและสิ่งแวดล้อม และทรัพย์สินทางประวัติศาสตร์ในการดำเนินงานตอบโต้และฟื้นฟูที่เหมาะสม เพื่อที่จะสงวน อนุรักษ์ บูรณะและปฏิสังขรณ์ให้กลับคืนสู่สภาพเดิมหรือดีกว่าหรือปลอดภัยกว่าเดิม ให้หน่วยงานที่มีหน้าที่รับผิดชอบในทุกระดับ รวมถึงหน่วยงานภาคเอกชนที่เป็นเครือข่ายให้การสนับสนุนแผนงานและภารกิจสำคัญตามแผนงานที่กำหนด

**....................................................**

**แผนจิตอาสาในการป้องกันและบรรเทาสาธารณภัยจังหวัดลพบุรี**

**การจัดการในภาวะฉุกเฉิน**

**(ขณะเกิดเหตุ)**

**การฟื้นฟู**

**(หลังเกิดเหตุ)**

**การลดความเสี่ยงจากสาธารณภัย**

**(ก่อนเกิดเหตุ)**

จิตอาสา

ด้านการอพยพ

จิตอาสา

ด้านการฟื้นฟู

จิตอาสา

การป้องกันและลดผลกระทบ

ในพื้นที่เสี่ยงภัย

จิตอาสา

ด้านการบรรเทาทุกข์

จิตอาสา

ประจำศูนย์พักพิงผู้อพยพชั่วคราว

จิตอาสา

ด้านการฟื้นฟูที่ดีกว่าเดิม

จิตอาสา

การแจ้งเตือนภัย

จิตอาสา

การเตรียมความพร้อม